NOTA DE PRENSA

*En conmemoración do 30º aniversario da asociación y do Día da ONCE*

**AFAGA e a ONCE organizan mañá unha actuación conxunta das súas agrupacións corais no Conservatorio Superior de Música de Vigo**

* **A partir das 18:00 h e con entrada libre ata completar o aforo**

**Vigo, venres 22 de novembro de 2024.-** En conmemoración do 30º aniversario da asociación AFAGA Alzheimer e do Día da ONCE, as agrupacións corais de ambas as entidades, “Sons da Memoria Casablanca AFAGA” e “Polifónica Cidade de Vigo ONCE”, actuarán por primeira vez, de forma conxunta, no Auditorio Martín Códax do Conservatorio Superior de Música de Vigo (Rúa Manuel Olivié, 23).

O concerto terá lugar mañá, sábado 23 de novembro, a partir das 18:00 h, con entrada gratuíta ata completar as 300 prazas de aforo. Ambas as corais deleitarán aos asistentes cunha coidada selección dos seus respectivos repertorios musicais.

A coral “Sons da Memoria Casablanca AFAGA” acaba de recibir en 2024 o Premio Solidario Grupo Social ONCE Galicia, na categoría de institución, organización, entidade ou ONG. O Grupo Social ONCE convoca estes galardóns cada ano para recoñecer o labor solidario de persoas, entidades, institucións, medios de comunicación e Administracións en cada comunidade autónoma, e para poñer en valor o seu compromiso pola normalización, a autonomía das persoas e a accesibilidade universal.

**Sobre “Sons da Memoria Casablanca AFAGA”**

Impulsada por AFAGA Alzheimer e a Fundación Coral Casablanca en 2019, a coral está integrada por persoas usuarias, coidadores, familiares, e profesionais e voluntarios da asociación, para promover a socialización e inclusión das persoas con demencia, realizar estimulación cognitiva e evocar recordos mediante a música e a reminiscencia.

**Sobre AFAGA**

A Asociación de Familiares de Enfermos de Alzheimer e outras demencias de Galicia (AFAGA), fundada en Vigo hai 30 anos, é unha entidade sen ánimo de lucro que realiza diferentes actividades para mellorar a calidade de vida das persoas con Alzheimer e outras demencias e a dos seus familiares. Ofrece información, asesoramento e orientación e busca achegar a realidade destas doenzas a entidades públicas e privadas, para dar resposta ás demandas do colectivo que representa, ademais de colaborar nas investigacións que se realizan sobre as demencias neurodegenerativas. En 2023, atendeu a 3.263 persoas, das que 451 eran persoas usuarias con demencia e 776 participantes en programas de prevención á deterioración, en 30 localizacións de 14 concellos da provincia de Pontevedra.

Gabinete de Comunicación de AFAGA

Atlántica Comunicación 986 260 680

info@atlanticacomunicacion.com